KTB แย้ม Arise เพิ่มทุนครบ 300 ลบ. เดินหน้าธุรกิจ IT Resources ตามแผน
KTB เผย Arise เพิ่มทุนจดทะเบียนครบ 300 ลบ. เดินหน้าให้บริการบุคลากรและทรัพยากรในด้านเทคโนโลยีสารสนเทศตามแผน
KTB เผย Arise เพิ่มทุนจดทะเบียนครบ 300 ลบ. เดินหน้าให้บริการบุคลากรและทรัพยากรในด้านเทคโนโลยีสารสนเทศตามแผน
8 ธ.ค. 2564

ธนาคารกรุงไทย จำกัด (มหาชน) หรือ KTB เปิดเผยว่า ตามที่ธนาคารแจ้งข้อมูลว่า บริษัท อินฟินิธัส บาย กรุงไทย จำกัด (Infinitas) ซึ่งเป็นบริษัทย่อยและบริษัทในกลุ่มธุรกิจทางการเงินของธนาคารได้ร่วมลงทุนกับ บริษัท เอคเซนเซอร์ โซลูชั่นส์ จำกัด (ACN) โดยได้จัดตั้งบริษัทย่อยแห่งใหม่ขึ้น จำนวน 1 บริษัท ในวันที่ 18 พฤศจิกายน 2564 ภายใต้ชื่อ บริษัท อะไรส์ บาย อินฟินิธัส จำกัด (Arise) ด้วยทุนจดทะเบียน 10,000 บาท ชำระแล้วเต็มจำนวน แบ่งเป็นหุ้นสามัญจำนวน 1,000 หุ้น มูลค่าหุ้นละ 10 บาท
โดยสัดส่วนการถือหุ้นของ Infinitas อยู่ที่ร้อยละ 51.00 ของทุนจดทะเบียนบริษัท ส่วนการถือหุ้นของ ACN อยู่ที่ร้อยละ 49.00 ของทุนจดทะเบียนบริษัท ดำเนินธุรกิจประเภทให้บริการบุคลากรและทรัพยากรในด้านเทคโนโลยีสารสนเทศ (IT Resources) และคาดว่า Arise จะมีการเพิ่มทุนจดทะเบียนเป็น 300,000,000 บาท ภายในปี 2564
ล่าสุดวานนี้ (7 ธ.ค.64) KTB เปิดเผยว่า Arise ได้เพิ่มทุนจดทะเบียนเป็น 300,000,000 บาท เป็นที่เรียบร้อยแล้ว โดยสัดส่วนการถือหุ้นของ Infinitas และ ACN ยังคงเดิม
สำหรับรายละเอียดของหุ้นเพิ่มทุน ประกอบด้วย หุ้นสามัญจำนวน 29,999,000 หุ้น มูลค่าหุ้นละ 10 บาท รวมมูลค่าทั้งสิ้น 299,990,000 บาท Infinitas ซื้อหุ้นเพิ่มทุนของ Arise จำนวน 15,299,490 หุ้น หุ้นละ 10 บาท คิดเป็นเงินลงทุน 152,994,900 บาท
โดยสัดส่วนการถือหุ้นของ Infinitas หลังเพิ่มทุน คือ 15,300,000 หุ้น คิดเป็น 51% ของทุนจดทะเบียนบริษัท
ขณะที่สัดส่วนการถือหุ้นของ ACN หลังเพิ่มทุน คือ 14,700,000 หุ้น คิดเป็น 49% ของทุนจดทะเบียนบริษัท